ΚΑΝΟΝΙΣΜΟΣ (ΕΚ, ΕΚΑΧ, ΕΥΡΑΤΟΜ) αριθ. 781/98 ΤΟΥ ΣΥΜΒΟΥΛΙΟΥ της 7ης Απριλίου 1998 που τροποποιεί τον κανονισμό υπηρεσιακής καταστάσεως των υπαλλήλων των Ευρωπαϊκών Κοινοτήτων και το καθεστώς που εφαρμόζεται στο λοιπό προσωπικό των Κοινοτήτων αυτών, σε θέματα ίσης μεταχείρισης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση ενιαίου Συμβουλίου και ενιαίας Επιτροπής των Ευρωπαϊκών Κοινοτήτων, και ιδίως το άρθρο 24,

την πρόταση της Επιτροπής που υπεβλήθη μετά από γνώμη της επιτροπής κανονισμού υπηρεσιακής κατάστασης (1),

τη γνώμη του Ευρωπαϊκού Κοινοβουλίου (2),

τη γνώμη του Ευρωπαϊκού Δικαστηρίου (3),

τη γνώμη του Ελεγκτικού Συνεδρίου (4),

Εκτιμώντας:

ότι η αρχή της ίσης μεταχείρισης πρέπει να τεθεί μεταξύ των θεμελιωδών κανόνων των καταστατικών κειμένων της κοινοτικής δημόσιας διοίκησης και όχι μόνο σε ότι αφορά την πρόσληψη 7

ότι τα όργανα πρέπει να κληθούν να καθορίσουν από κοινού τις θετικές εκείνες ενέργειες που αποσκοπούν στην προώθηση της ισότητας των ευκαιριών μεταξύ υπαλλήλων, ανδρών και γυναικών, στους τομείς που καλύπτονται από τον κανονισμό υπηρεσιακής κατάστασης και από το καθεστώς που εφαρμόζεται στο λοιπό προσωπικό,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός υπηρεσιακής κατάστασης των υπαλλήλων των Ευρωπαϊκών Κοινοτήτων τροποποιείται ως ακολούθως:

1. Μετά το άρθρο 1 προστίθεται το ακόλουθο άρθρο:

«Άρθρο 1α:

1. Οι υπάλληλοι, κατά την εφαρμογή του κανονισμού υπηρεσιακής κατάστασης, δικαιούνται ίσης μεταχείρισης χωρίς άμεση ή έμμεση αναφορά στη φυλή, στο φύλο, στο σεξουαλικό προσανατολισμό και τις πολιτικές, φιλοσοφικές ή θρησκευτικές πεποιθήσεις, υπό την επιφύλαξη των διατάξεων του κανονισμού υπηρεσιακής κατάστασης που απαιτούν ορισμένη οικογενειακή ή προσωπική κατάσταση.

2. Προκειμένου να εξασφαλιστεί εμπράκτως η πλήρης ισότητα μεταξύ ανδρών και γυναικών στην εργασία, η αρχή της ίσης μεταχείρισης δεν εμποδίζει τα όργανα των Ευρωπαϊκών Κοινοτήτων να διατηρήσουν ή να θεσπίσουν μέτρα που προβλέπουν ειδικά πλεονεκτήματα, τα οποία διευκολύνουν το λιγότερο εκπροσωπούμενο φύλο να συνεχίσει μια επαγγελματική δραστηριότητα ή προλαμβάνουν ή αντισταθμίζουν τα μειονεκτήματα στην επαγγελματική σταδιοδρομία.

3. Τα όργανα καθορίζουν, από κοινού, μετά από γνώμη της επιτροπής κανονισμού υπηρεσιακής κατάστασης, τα μέτρα και τις ενέργειες που προορίζονται να προωθήσουν την ισότητα ευκαιριών μεταξύ γυναικών και ανδρών υπαλλήλων στους τομείς που καλύπτονται από τον παρόντα κανονισμό υπηρεσιακής κατάστασης, και θεσπίζουν τις αρμόζουσες διατάξεις, ιδίως για την επανόρθωση των πραγματικών ανισοτήτων που θίγουν τις ευκαιρίες των γυναικών στους τομείς που καλύπτονται από τον κανονισμό υπηρεσιακής κατάστασης.»

2. Το δεύτερο εδάφιο του άρθρου 27 αντικαθίσταται από το ακόλουθο κείμενο:

«Οι υπάλληλοι επιλέγονται χωρίς διάκριση φυλής, φύλου, σεξουαλικού προσανατολισμού, πολιτικών, φιλοσοφικών ή θρησκευτικών πεποιθήσεων, και ανεξάρτητα από την προσωπική ή οικογενειακή τους κατάσταση».

Άρθρο 2

Το καθεστώς που εφαρμόζεται στο λοιπό προσωπικό των Ευρωπαϊκών Κοινοτήτων τροποποιείται ως ακολούθως:

1. Το πρώτο εδάφιο του άρθρου 10 αντικαθίσταται από το ακόλουθο κείμενο:

«Οι διατάξεις του άρθρου 1α, του άρθρου 5 παράγραφοι 1, 2 και 4 και του άρθρου 7 του κανονισμού υπηρεσιακής κατάστασης που αφορούν αντίστοιχα την ίση μεταχείριση μεταξύ υπαλλήλων, την κατάταξη των θέσεων σε κατηγορίες, κλάδους και βαθμούς και την τοποθέτηση των υπαλλήλων, εφαρμόζονται κατ' αναλογία».

2. Το δεύτερο εδάφιο του άρθρου 12 παράγραφος 1 αντικαθίσταται από το ακόλουθο κείμενο:

«Οι έκτακτοι υπάλληλοι, επιλέγονται χωρίς διάκριση φυλής, φύλου, σεξουαλικού προσανατολισμού, πολιτικών, φιλοσοφικών ή θρησκευτικών πεποιθήσεων, και ανεξάρτητα από την προσωπική ή οικογενειακή τους κατάσταση».

3. Στο άρθρο 53 προστίθεται το ακόλουθο κείμενο:

«Οι διατάξεις του άρθρου 1α του κανονισμού υπηρεσιακής κατάστασης που αφορούν την ίση μεταχείριση μεταξύ υπαλλήλων εφαρμόζονται κατ' αναλογία».

4. Το κείμενο του άρθρου 83 αντικαθίσταται από το ακόλουθο κείμενο:

«Άρθρο 83

Οι διατάξεις των άρθρων 1α, 11, του άρθρου 12 πρώτο εδάφιο, του άρθρου 14, του άρθρου 16 πρώτο εδάφιο, των άρθρων 17, 19, 22, του άρθρου 23 πρώτο και δεύτερο εδάφιο και του άρθρου 25 δεύτερο εδάφιο του κανονισμού υπηρεσιακής κατάστασης περί των δικαιωμάτων και υποχρεώσεων του υπαλλήλου, ως και οι περί προσφυγών διατάξεις των άρθρων 90 και 91 του ιδίου κανονισμού εφαρμόζονται κατ' αναλογία».

Άρθρο 3

Ο παρών κανονισμός αρχίζει να ισχύει την επόμενη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 7 Απριλίου 1998.

Για το Συμβούλιο

Ο Πρόεδρος

D. BLUNKETT

(1) ΕΕ C 144 της 16. 5. 1996, σ. 14.

(2) ΕΕ C 85 της 17. 3. 1997, σ. 128.

(3) Γνώμη που δόθηκε στις 24 Μαΐου 1993.

(4) Γνώμη που δόθηκε στις 23 Απριλίου 1997.